  Майя Бывальцева Коньывуонэ но шуркынмонэ «ВКонтакте» мерлыко вотэсысь «Следж-хоккей»  «Калык команда» ним понна куара сётон мынӥз. 15-тӥ шуркынмонэ ӝытазе йылпумъянъёсты шараязы. 2018-тӥ ар понна сыӵе инлыкез следж-хоккеен шудонъя В. Н. Кузнецов нимо «Удмуртия» клуб басьтӥз. Куара сётонэ Россилэн чемпионатаз пыриськись 8 команда ӵектэмын вал: Москва улосвылысь «Феникс», Ханты-Манси автоном округысь «Югра», Москвалэн огазеям командаез, Челябинск улосвылысь «Метеорит», Оренбург улосвылысь «Ястребы», Тула улосвылысь «Звезда», Башкортостанысь «Башкирские пираты» но «Удмуртия» клуб. Йылпумъян люкетаз «Ястребы» но «Удмуртия» потӥзы. Отын уноез Ижкарысь команда понна куаразэс сётӥзы. «Удмуртия» Россиын следж-хоккейлы кутскон сётӥз. Ӵапак Ижкаре нырысетӥоссэ саниосты но клюшкаосты ваизы. Росси вожвылъяськонъёсын команда вылӥ быгатонлыкъёссэ возьматэ, кык пол кунлэн чемпионатаз вормылӥз. Удмуртиысь спортсменъёс Россилэн сборнояз но шудо, соин ӵош 2014-тӥ арын Олимпи шудонъёсын азвесь медальёс утӥзы. Ижкарын озьы ик огъяросси ӵошатсконъёс ортчытъясько – азьвыл Удмуртилэн кубокез понна вожвылъяськонъёс, 2018-тӥ арысен Виктор Кузнецовез буре ваёнлы сӥзем турнир, кытын Ижкарысь команда куинетӥ инты басьтӥз.  Тодэ вайытом, Россилэн чемпионатэзлэн нырысетӥ люкетаз «Удмуртия» ньылетӥ луиз, кыкетӥ люкетэз вуоно арын южтолэзе ортчоз. Тегъёс: Мерлык Спорт Ижкар Следж-хоккей Удмуртия  